b'\n_START_ARTICLE_\nLuis Sep\xc3\xbalveda\n_START_PARAGRAPH_\nLuis Sep\xc3\xbalveda (Ovalle, 4. listopada 1949.) \xc4\x8dileanski je pisac, redatelj, novinar i politi\xc4\x8dki aktivist.\n_START_SECTION_\n\xc5\xbdivotopis\n_START_PARAGRAPH_\nSep\xc3\xbalveda je studirao scensku tehniku. Jo\xc5\xa1 u mladosti priklju\xc4\x8dio se \xc4\x8dilenaskom kru\xc5\xbeoku bolivijske ELN (Armija nacionalnog oslobo\xc4\x91enja) i bio je njihov pripadnik sve do pu\xc4\x8da u \xc4\x8cileu 11. rujna 1973. na strani Salvadora Allendea. Pod diktaturom Pinocheta biva uhi\xc4\x87en i osu\xc4\x91en na 2,5 godi\xc5\xa1nji zatvor. _NEWLINE_Zbog pritiska izvana, prvenstveno od strane Amnesty Internationala, premje\xc5\xa1ten je u ku\xc4\x87ni pritvor, iz kojeg bje\xc5\xbei i skriva se godinu dana, priklju\xc4\x8div\xc5\xa1i se pokretu otpora. Biva i po drugi put uhi\xc4\x87en i osu\xc4\x91en na zatvorsku kaznu od 28 godina, koju je trebao izdr\xc5\xbeati u zatvoru Temuco. Zbog ponovnih prosvjeda diljem cijelog svijeta kazna mu je promijenjena na 8 godina izgnanstva._NEWLINE_U Ekvadoru je Sep\xc3\xbalveda osnovao kazali\xc5\xa1nu grupu za Peru, Ekvador i Kolumbiju.  Kasnije se priklju\xc4\x8duje Sandinistima u Nikaragvi._NEWLINE_Zatra\xc5\xbeio je azil u Njema\xc4\x8dkoj gdje je \xc5\xbeivio od 1980. oko 10 godina u Hamburgu. _NEWLINE_Sep\xc3\xbalveda je radio kao voza\xc4\x8d kamiona na relaciji Hamburg \xe2\x80\x93 Istanbul. Kasnije radi kao novinar za Spiegel (tijekom gra\xc4\x91anskog rata u Angoli) i za UNESCO._NEWLINE_Poslije jo\xc5\xa1 jednog tra\xc5\xbeenja azila u Francuskoj Luis Sep\xc3\xbalveda \xc5\xbeivi od 1996. u Gij\xc3\xb3nu, u \xc5\xa0panjolskoj.'